NARIADENIE KOMISIE (ES) č. 1143/2009
z 26. novembra 2009,
ktorým sa schvaľujú nezanedbateľné zmeny a doplnenia špecifikácie názvu zapísaného do registra chránených označení pôvodu a chránených zemepisných označení [Picodon de l’Ardèche ou Picodon de la Drôme (CHOP)]
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1), a najmä na jeho článok 7 ods. 4 prvý pododsek,
keďže:
(1)
Komisia v súlade s článkom 9 ods. 1 prvým pododsekom a podľa článku 17 ods. 2 nariadenia (ES) č. 510/2006 preskúmala žiadosť Francúzska o schválenie zmien a doplnení špecifikácie chráneného označenia pôvodu „Picodon de l’Ardèche ou Picodon de la Drôme“ zapísaného do registra podľa nariadenia Komisie (ES) č. 1107/96 (2).
(2)
Žiadosť o zmenu a doplnenie sa okrem iného týka zmeny označenia výrobku „Picodon de l’Ardèche ou Picodon de la Drôme“, z ktorého sa stáva „Picodon“. Ide o tradičné označenie, ktoré sa v súlade s článkom 2 ods. 2 nariadenia (ES) č. 510/2006 považuje za označenie pôvodu a ktoré spĺňa také isté podmienky ako podmienky ustanovené pre chránené označenie pôvodu. Názov „Picodon“ zodpovedá skrátenej podobe, obvyklej a tradične používanej v obchodnom styku aj v bežnom jazyku na označenie výrobku získaného podľa danej špecifikácie.
(3)
V rámci uskutočnených zmien a doplnení sa takisto spresnila definícia a postupy, ktoré výrobcovia používajú pri výrobe. Cieľom ich formálneho zápisu do špecifikácie je ochrániť označenie pred prípadnými odklonmi a lepšie charakterizovať daný výrobok tým, že sa posilní spätosť s miestom pôvodu. Aktualizoval sa aj názov vnútroštátnej vyhlášky na ochranu daného označenia.
(4)
Keďže príslušné zmeny a doplnenia nie sú menšieho rozsahu v zmysle článku 9 nariadenia (ES) č. 510/2006, Komisia uverejnila podľa článku 6 ods. 2 prvého pododseku uvedeného nariadenia danú žiadosť o zmeny a doplnenia v Úradnom vestníku Európskej únie (3). Vzhľadom na to, že Komisii nebola v súlade s článkom 7 nariadenia (ES) č. 510/2006 oznámená žiadna námietka, tieto zmeny a doplnenia sa musia schváliť,
PRIJALA TOTO NARIADENIE:
Článok 1
Zmeny a doplnenia špecifikácie uverejnené v Úradnom vestníku Európskej únie v súvislosti s názvom uvedeným v prílohe k tomuto nariadeniu sa schvaľujú.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. novembra 2009